6. AIDS/HIV v súvislosti s XVIII. medzinárodnou konferenciou o AIDS (Viedeň, 18. - 23. júla 2010) (
- Pred začiatkom hlasovania:
Michael Cashman
Vážený pán predseda, vzhľadom na význam tohto hlasovania pred konaním konferencie vo Viedni žiadam pri záverečnom hlasovaní hlasovanie podľa mien.
Francesco Enrico Speroni
Vážený pán predseda, dámy a páni, naša skupina s týmto nesúhlasí.
(Žiadosť bola zamietnutá.)
Astrid Lulling
(FR) Musíme sa upokojiť. Keďže Luxemburčania ovládajú francúzštinu aj nemčinu slovom aj písmom, chcem vás pred začiatkom hlasovania o tomto veľmi chúlostivom uznesení upozorniť na obrovský rozdiel medzi francúzskou a nemeckou verziou odseku 17.
V nemeckej verzii sa uvádza, že "vyzýva všetky členské štáty a Komisiu...
(DE) aby podporili opatrenia v oblasti bezpečného umelého prerušenia tehotenstva."
(FR) ... aby podporili opatrenia v záujme bezpečného umelého prerušenia tehotenstva." Bolo mi povedané, že táto časť vety sa nenachádza ani vo francúzskej, ani v anglickej verzii.
Vážený pán predseda, mohli by ste, prosím, zistiť, či je francúzsky text správny? Určite by to mnohým poslancom pomohlo rozhodnúť sa pri hlasovaní.
Predseda
Opravíme všetky preklady tak, aby boli v súlade s pôvodnými textami. Preveríme túto vec. Ďakujem vám.
Michael Cashman
Vážený pán predseda, keďže sme práve dohlasovali, rád by som vedel, či by istá politická strana bola ochotná odvolať svoj nesúhlas a umožniť nám teraz v záverečnom hlasovaní hlasovať podľa mien.
Francesco Enrico Speroni
Vážený pán predseda, dámy a páni, potvrdzujem náš nesúhlas.
(Žiadosť bola zamietnutá.)
- Po ukončení hlasovania:
Gay Mitchell
Vážený pán predseda, nechcem zdržiavať, ale teší ma, že pán Cashman dnes hovorí tak rozumne. Myslím si, že by bolo dobré, keby sme v Parlamente mali pri záležitostiach takéhoto charakteru slobodu hlasovania. Mohli by totiž rozhodnúť o skutočnom názore Parlamentu. Jedna strana používa na Parlament bič a iba jedna strana žiada slobodu hlasovania. Ak skutočne chceme rozhodnúť o názore Parlamentu o veciach takéhoto charakteru, mali by sme mať slobodu hlasovania v celom Parlamente.
(potlesk)
Michael Cashman
Vážený pán predseda, ak sa v tomto Parlamente vysloví niekoho meno, má právo odpovedať. Moje meno bolo vyslovené. Preto chcem pánovi Mitchellovi a ostatným povedať, že nech sa už ktorákoľvek strana rozhodne hlasovať, každý z nás má slobodu hlasovania a Parlament hlasoval demokraticky.
(potlesk)
